
A sorozatok sodrásában: A flow jelenségének vizsgálata a maratoni filmnézők körében

Kutatásunk célja a sorozatdarálás és flow összefüggéseinek vizsgálata. Az időészlelés, motiváció, teljesítmény, tudatosság, prokrasztináció mentén párhuzamba állítjuk a sorozatdarálás és flow jelenségét. Feltevésünk szerint, a flow állapottal járó torzult időérzék, alacsony tudatosság és kontroll a sorozatdarálóknál is jelentkeznek tartalomfogyasztás alatt. A kutatásban 400, 11-66 év közötti egyén vett részt. A populációt 3 csoportra osztottuk a sorozatnézés mértékétől függően, és ezen csoportok mentén vizsgáltuk a konstruktumokat. Kutatásunk eredményei szerint a prokrasztináció és kontroll tekintetében jelentős különbség mutatható ki a csoportok között. A kutatás korlátaira és javaslataira is kitértünk.



